**15. Budapesti Egyetemi és Főiskolai Gyülekezet**

Előterjeszti: Veszelka Tamás lelkipásztor

Főtiszteletű Egyházkerületi Közgyűlés!

Mindenek előtt Isten iránti hálával tekintünk vissza a 2009-es esztendőre, megköszönve mindazt az áldást, mely szolgálatunk során alkalomról-alkalomra kísért minket. Minden elvégzett munkáért és szolgálatért Övé legyen a dicsőség, miénk orcánknak pirulása!

Ezúton fejezzük ki köszönetünket a Dunamelléki Református Egyházkerület vezetősége felé és mindazok irányába, akik szeretetükkel, nyitottságukkal, munkatársi és testvéri közösséget vállalva álltak mellettünk szolgálatunk végzése közben.

Őszinte örömmel látjuk, hogy az elmúlt esztendő döntő változásokat hozott a gyülekezet életében. A gyülekezet összetétele és lelkülete egyre inkább kezdte tükrözni mindazt, melyre hivatott. A közösség szinte teljesen megújult, a gyülekezet korábbi tagjai, immár mint felnőtt elkötelezett reformátusok más gyülekezetet kerestek maguknak (egyetemi tanulmányaik befejeztével), ugyanakkor szerdáról-szerdára új, kedves, érdeklődő arcok jelezték a következő generáció érkezését. A kíváncsi érdeklődők mára oszlopos tagjaivá lettek a gyülekezetnek és a hamarosan elközelgő presbiter választás alkalmával felálló új presbitérium soraiban köszönthetjük őket.

A gyülekezet létszámbeli gyarapodása Isten lelkének megszólító munkája után elsősorban a személyes hívogatásnak köszönhető. A gyülekezet lelkipásztorai épp úgy, mint a gyülekezet elkötelezett tagjai személyes kapcsolataik által igyekeznek új tagokat megnyerni a közösségnek. Ezen a ponton döntő lépés a vidéki református gimnáziumok végzős osztályainak elérése és megszólítása. Emellett gondot fordítunk arra is, hogy amennyire csak lehet, a gyülekezet szórólapokon, plakátokon hírt adjon magáról a különféle budapesti egyetemi karokon, kollégiumokban. Presbitereink közül többen saját egyetemükön bibliakört, filmklubot igyekeztek elindítani.

Meghatározó gyülekezetünk elmúlt évére nézve, hogy Győrffy Eszter fél állásban lévő beosztott lelkész első gyermeke melletti GYES-ről egy esztendő után visszatért a szolgálatba, ami csupán az őszi szemeszter pár hónapjára vonatkozhatott, hiszen Isten második fiúgyermekkel ajándékozta meg családját. Ezúton is szeretettel gondolunk Rájuk és kívánunk az egész családnak sok örömet és áldást! Emellett továbbra is komoly tudományos munkát végez pont az Egyetemi Gyülekezet történetét feldolgozandó doktori munkájában.

A gyülekezet korábbi gyakorlata a tekintetben is döntően változott, hogy a korábban jellemző igen sok meghívott vendég igehirdető szolgálatát felváltotta a gyülekezet saját lelkészeinek rendszeresebb szolgálata (a 2009-es tavaszi és őszi szemeszterben „Veszelka Tamás - Győrffy Eszter - vendég igehirdető” rendszerben, majd a 2010-es tavaszi szemesztertől kezdődően „Veszelka Tamás – vendég igehirdető – Veszelka Tamás - Veszelka Tamás - vendég igehirdető” rendszerben). Ezt a döntést a gyülekezet presbitériuma egyhangúlag hozta meg, jelezve, hogy nagyobb igény van a gyülekezet lelkipásztorainak szolgálatára, mint korábban. Ezt a megtisztelő jelzést a gyülekezet lelkészei a lehető legnagyobb örömmel fogadták és a bizalomra azóta is a tőlük telhető legnagyobb odaadással igyekeznek rászolgálni.

Mind a tavaszi szemeszter témája, mind az őszi istentiszteleti alkalmak a gyülekezetet alkotó korosztály élethelyzetéből, kor specifikus kérdéseiből, feladatköreiből indultak ki, ezeket állítva Isten igéjének fényébe. Jellemző, hogy az igehirdetések igyekeztek aktuális írásmagyarázattá lenni – ennek alapjai a napi rendszerességű személyes találkozások, lelkigondozói, testvéri beszélgetések során felmerült személyes kérdések (ezúton ajánljuk szeretettel minden kedves érdeklődő figyelmébe gyülekezetünk honlapját, ahol az elhangzott prédikációk meghallgathatók és letölthetők: w3.enternet.hu/egyetemi).

**"Elmenvén azért tegyetek tanítvánnyá minden népeket!"**

**2009. tavaszi szemeszter**

|  |  |  |  |  |
| --- | --- | --- | --- | --- |
| **Február 4.** |  | "Ne félj, mostantól embereket fogsz!"*Péter elhívása* | Lk: 5.1-11. | Veszelka Tamás*(egyetemi lelkész)* |
| **Február 11.** |  | "Jöjj, és kövess engem!"*Máté elhívása* | Lk. 5. 27-32. | Győrffy Eszter*(egyetemi lelkész)* |
| **Február 18.** |  | "Szükség néktek újonnan születni!"*Nikodémus* | Jn. 3. 1-18. | Ifj. Márkus Mihály*(Pápa)* |
| **Február 25.** |  | "Annak növekednie kell, nékem pedig alább szállanom"*Keresztelő János szolgálata* | Jn. 3: 22-36. | Veszelka Tamás*(egyetemi lelkész)* |
| **Március 4.** |  | "Aki abból a vízből iszik, melyet én adok neki"*A samáriai asszony* | Jn. 4. rész | Horsai Ede*(Debrecen)* |
| **Március 11.** |  | Az aratnivaló sok,a munkás kevés"*A 12 tanítvány kiküldése* | Lk. 10: 1-20. | Háromszéki Botond*(kórházlelkész)* |
| **Március 18.** |  | "Egy szívvel és lélekkel" | Ap.Csel. 1:1-14. | Veszelka Tamás*(egyetemi lelkész)* |
| **Március 25.** |  | "Megteltek mindnyájan Szentlélekkel" | Ap.Csel. 2:1-13. | Győrffy Eszter*(egyetemi lelkész)* |
| **Április 1.** |  | "A názáreti Jézus nevében kelj fel és járj!" | Ap.Csel. 3: 1-10. | Győrffy Eszter*(egyetemi lelkész)* |
| **Április 8.** |  | "Nincsen senkiben másban üdvösség!" | Ap.Csel. 4: 1-22. | Veszelka Tamás*(egyetemi lelkész)* |
| **Április 15.** |  | "Az Istennek beszédét bátorsággal szólták." | Ap.Csel. 4: 23-37. | Győrffy Eszter*(egyetemi lelkész)* |
| **Április 22.** |  | "István pedig teljes lévén hittel"*István története* | Ap.Csel. 6. | Győrffy Eszter*(egyetemi lelkész)* |
| **Április 29.** |  | "Érted is, amit olvasol?" | Ap.Csel. 8. 26-40. | Veszelka Tamás*(egyetemi lelkész)* |
| **Május 6.** |  | "Mit akarsz uram, hogy cselekedjem?" | Ap.Csel. 9: 1-16. | Nagy Árpád*(Izsák)* |
| **Május 13.** |  | "Nem személyválogató az Isten" | Ap.Csel. 10. rész válogatott versek | Sipos Aba Álmos*(Budapest)* |
| **Május 20.** |  | Azok pedig eloszlottak az üldözések miatt | Ap.Csel. 11: 19-30. | Veszelka Tamás*(egyetemi lelkész)* |
| **Május 27.** |  | "...De mostantól a pogányokhoz megyünk" | Ap.Csel. 13: 46-47. | Horvát-Hegyi Olivér*(evangélikus, Szentendre)* |
| **Június 3.** |  | "Az istenek jöttek le mihozzánk emberi ábrázatban!" | Ap.Csel. 14: válogatott versek | Dr. Zsengellér József*(Pápa)* |
| **Június 10.**  |  | Törvény és evangélium | Ap.Csel. 15. r | Veszelka Tamás*(egyetemi lelkész)* |
| **Június 17.** |  | "Higgy és üdvözülsz mind te, mind a te házad népe" | Ap.Csel. 16. r. | Győrffy Eszter*(egyetemi lelkész)* |
| **Június 24.** |  | "Mindeneknek mindenné lettem" | I. Kor. 9. 16-23. | Győrffy Eszter*(egyetemi lelkész)* |

**"Ó, mondd te kit választanál?"**

**2009. őszi szemeszter**

|  |  |  |  |  |
| --- | --- | --- | --- | --- |
| **Szeptember 9.** |  | *Évnyitó, Úrvacsora* |  | Győrffy Eszter*(egyetemi lelkész)* |
| **Szeptember 16.** |  | Lesznek hamis próféták*Tanító* | Mk 13,21-23 | Veszelka Tamás*(egyetemi lelkész)* |
| **Szeptember 23.** |  | "Mondd te mi alapján választanál?"*Kereső* | 1Jn 4,1-6 | Tarr Zoltán |
| **Szeptember 30.** |  | Kérdés Jézus hatalmáról*Dicsőítő* | Lk 20, 1-8  | Győrffy Eszter*(egyetemi lelkész)* |
| **Október 7.** |  | Melyik a hasznosabb szolgálat? - Mária és Márta*Közösségi* | Lk 10, 38-42 | Veszelka Tamás*(egyetemi lelkész)* |
| **Október 14.** |  | Miről ismerjük meg az igazságot?*Tanító* | 1Kir 22,9-28 | Édes Árpád (Kiskunhalas) |
| **Október 21.** |  | "Mondd te melyik utat választanád?"*Kereső* | Mt 7,13-14 | Győrffy Eszter*(egyetemi lelkész)* |
| **Október 28.** |  | Jézus mondja: "Én vagyok az út..."*Dicsőítő* | Jn | Veszelka Tamás*(egyetemi lelkész)* |
| **November 4.** |  | Közös célért külön utakon? - Pál és Barnabás*Közösségi* | ApCsel 15,36-41 | Győrffy Eszter*(egyetemi lelkész)* |
| **November 11.** |  | Útjáról eltérített próféta*Tanító* | 1Kir 13,11-34 | Ódor Balázs |
| **November 18.** |  | "Mondd te melyik Istent választanád?"*Kereső* | Józsué 24,15 | Veszelka Tamás*(egyetemi lelkész)* |
| **November 25.** |  | "Jézus nevére minden térd meghajoljon..."*Dicsőítő* | Filippi 2 | Kovách Tamás (Pócsmegyer) |
| **December 2.** |  | "aki naggyá akar lenni közöttetek, az legyen a szolgátok..."*Közösségi* | Mk. 10, 42 | Győrffy Eszter*(egyetemi lelkész)* |
| **December 9.** |  | János és/vagy Jézus*Tanító* | Lk 3 | Veszelka Tamás*(egyetemi lelkész)* |
| **December 16.** |  | Dicsőség a magasságban Istennek*Dicsőítő, Úrvacsora* | Lk. 2 | Győrffy Eszter*(egyetemi lelkész)* |
| **Január 6.** |  | Lélekben egyek*Közösségi* | 1 Kor 12, 1-11 | Veszelka Tamás*(egyetemi lelkész)* |
| **Január 13.** |  | Krisztus teste*Közösségi* | 1 Kor 12, 12-27 | Siba Balázs (Budapest) |
| **Január 20.** |  | Gyülekezeti élet rendje*Közösségi* | 1 Kor 12, 28-31 | Hajdú Szabolcs (Lovasberény) |
| **Január 27.**  |  | "Ó mily szép a testvérek egysége!"*Félévzáró, Úrvacsora* | Zsolt. 133. | Veszelka Tamás*(egyetemi lelkész)* |

**RENDSZERES GYÜLEKEZETI ALKALMAK**

**ISTENTISZETLET:**

Heti rendszerességű alkalmaink középpontjában a szerda esti istentiszteletek állnak, ahol régi hagyomány szerint diákjaink lelkesen vesznek részt a liturgiai feladatok végzésében. Igei köszöntés, igeolvasás, imádság, zenei és énekkari szolgálatok kínálnak lehetőséget a közös szolgálatra. Jellemző, hogy régi szokásokat új irányvonalak váltották fel: megszűnt a „liturgiás lap” fénymásolóval történő sokszorosítása és személyenkénti kiosztása, ehelyett projektor segítségével prezentációs formában követhető az alkalom minden állomása. Komoly hangtechnikai előrelépést jelentett Veszelka Tamás korábban vásárolt hangszereinek és hangtechnikai eszközeinek a gyülekezet javára történő felajánlása. Kiváló zenészek és énekesek (köztük országos ismeretséggel rendelkezők…) segítik a dicsőítő ének- és zenekarok munkáját.

Minden istentiszteletet követően hangulatosan berendezett teaházba hívjuk fiataljainkat, melynek lehetőségét döntően ki is használják. Baráti beszélgetések, új kapcsolatok születnek itt, nem beszélve a finom harapnivalókról…

Gyülekezetünkben havonkénti rendszerességgel tartunk úrvacsorás istentiszteleti alkalmakat.

**BIBLIAÓRÁK**

A tavaszi szemeszterben nagy sikerrel működött minden második kedden az úgynevezett „Kapcsolat-klinika”. Ezt az alkalmat pszichológus hallgatóink vezették lelkipásztori segítség mellett, mely csoport bibliai alapokon nyugvó önismereti –személyiségfejlesztő – közösségformáló bibliaóraként sokak érdeklődését keltette fel.

Heti rendszerességgel működik gyülekezeti imaóránk, korábban külön estéken, újabban szerda esténként, közvetlenül istentisztelet után.

Minden második héten tartotta alkalmait a „Béta” nevet viselő házi bibliaóra Győrffy Eszter otthonában. Sokak számára kedves alkalom volt a kifejezetten bibliatanulmányozással foglalkozó csoport, amely most Eszter távollétében szünetelteti alkalmait.

A tavaszi szemeszterben Veszelka Tamás havi rendszerességgel (felváltva Bölcsföldi Andrással, dr. Kodácsi Tamással és teológus hallgatókkal) tartott bibliaórát a Károli Gáspár Egyetem Temesvár utcai kollégiumában.

 Az őszi szemeszterben vette kezdetét a gitár-óra, ahol kezdő szinttől haladóig együtt tanulgatunk újabb és újabb evangéliumi dalokat. Emellett a gyülekezet lelkipásztora személyesen is ad gitárórákat a gyülekezet ezt igénylő tagjainak (természetesen térítésmentesen).

**KONFIRMÁCIÓS ÓRÁK**

Nagy örömünkre szolgált, hogy az elmúlt esztendőben 5 konfirmandusa volt gyülekezetünknek, közülük hárman már letették fogadalmukat. Minden esetben tudatos, személyes döntések álltak a háttérben, amit azóta az istentiszteletek rendszeres látogatása, sőt aktív szolgálatvégzés tett még hitelesebbé.

**SZEMÉLYES TALÁLKOZÁSOK, LELKIGONDOZÓI BESZÉLGETÉSEK**

Mára gyülekezeti életünk egyik sarokkövévé lett a lelkipásztor és gyülekezeti tagok személyes, mély, döntő esetben lelkigondozói minőségű, napi rendszerességgel gyakorolt találkozása. Komoly igény mutatkozik erre, amire csak hálával lehet gondolni. Veszelka Tamás korábban egyházunk Házasság- és Családsegítő missziójában szolgált ifjúsági mentálhigiénés feladatkörökben – nagy öröm, hogy ezt a munkát ebben a közösségben is gyakorolhatja.

**ALKALOMSZERŰ PROGRAMOK**

**JANUÁR**

- Bemutatkozó evangelizációs szolgálat a Lónyay Gimnázium végzős osztályaiban.

Veszelka Tamás és Győrffy Eszter is korábban mint vallástanárok is szolgáltak. Különösen fontosnak tartjuk, hogy az egyetemi éveikre, a továbbtanulásra készülő végzős egyházi gimnazisták hírét vegyék az Egyetemi Gyülekezetnek és pozitív impulzusokat nyerjenek irányunkból. Ezúton mondunk köszönetet a Lónyai gimnázium vezetőségének és vallástanárainak a példaértékű nyitott és befogadó lelkületért!

Már korábban konkrét lépéseket tett a gyülekezet lelkipásztora, hogy minden magyarországi református gimnáziumba eljusson egy 50X70es méretű, üvegezett keret által védett plakát, melyen a gyülekezet elérhetősége olvasható és életszerű, vidám, színes képek hívogatnak a közösségbe. (E sorok írásakor 2010 tavaszán már majdnem minden református gimnáziumban érettségi vizsgára készülő, Budapesten továbbtanulni szándékozó diák megkapta ennek a plakátnak a képeslap méretű változatát – őszinte hálás köszönet azon vallástanároknak, akik ebben a szolgálatban sok feladatuk és kötelességük mellett segítettek nekünk!)

- Ökumenikus istentisztelet az imahét alkalmából

Őszinte örömünkre igen szoros kapcsolat és testvéri kötelék alakult ki az utóbbi időben az evangélikus és a római katolikus egyetemi lelkészségek vezetőivel és a gyülekezetekkel. Ennek a kapcsolatnak egyik alkalma az imahét egy estéjén tartott közös istentisztelet mindhárom felekezet aktív részvételével és szolgálatával.

- Veszelka Tamás előadással szolgált egyházunk ifjúsági vezetőképző kurzusán

- Veszelka Tamás előkészületi megbeszéléseket folytatott a Csillagpont ifjúsági találkozó főkoordinátorával, Hámori Ádámmal, amit több hasonló találkozás, közös kiszállás és a találkozón végzett aktív részvétel követett.

**FEBRUÁR**

- Veszelka Tamás ifjúsági órát tartott a Pasaréti gyülekezet egyetemista ifjúsági körében

- Intenzív kapcsolattartás és megbeszélések a Dunamelléki Református Egyházkerület ifjúsági lelkipásztorával, Fodorné Ablonczy Margittal készülve a tavaszi és nyári közös szolgálatokra

- Veszelka Tamás korábbi zenekarával részt vesz egy, a Mária Rádió által kiírt országos pályázaton és a „megzenésített istenes versek” kategóriában első helyezést értek el (nem titkolt szándék, hogy az Egyetemi Gyülekezet tagjaiból újra szerveződjék egy hasonló zenekar, mely komoly missziós célokat tűzhetne zászlajára).

- Részvétel a Sófár zenei találkozó előkészületeiben

- Veszelka Tamás meghívott igehirdetőként Pilisszentlászlón szolgált

- Gyülekezeti farsang

Hosszú évek óta nagy népszerűségnek örvendő programja gyülekezetünknek a farsangi bál, ahol ez alkalommal is tartalmas programokkal vártuk a népes számú érdeklődőt.

- Ökumenikus sportnap

Egész napos rendezvényen mértük össze tudásunk különféle izgalmas sportágakban a római katolikus és az evangélikus egyetemi gyülekezetekkel.

- Gyülekezetünk missziós közössége Albertfalván szolgált a vasárnapi istentiszteleten.

**MÁRCIUS**

- Egész napos közösségépítő presbiteri napot szerveztünk a Dunakanyarban.

- Veszelka Tamás a Budapest - Mátyásföldi gyülekezetben szolgált házaspár-bibliaórán.

- Közös húsvéti „Kreatív napot” szerveztünk a Salétrom utcai gyülekezet fiataljaival, melynek gyülekezetünk adott otthont (kézműves foglalkozások, tojásfestés, koncert…)

- Egyetemi gyülekezetek egész hétvégét betöltő tavaszi konferenciáján vettünk részt Debrecenben.

- Veszelka Tamás az ATV által szervezett, zsinatunk Ifjúsági Osztálya által támogatott kétnapos kommunikációs tréningen vett részt.

**ÁPRILIS**

- Veszelka Tamás a Kisvárdai Református Gimnázium meghívására három előadásból álló gimnáziumi evangelizációs napokon szolgált.

- Kapcsolatfelvétel és megbeszélések a MEKDSZ ifjúsági szervezet vezetőivel a ránk váró nyári közös programokról.

- Győrffy Eszter húsvét reggeli úrvacsorás istentiszteletet tartott a Gellért-hegyen a gyülekezet érdeklődő tagjainak.

- Veszelka Tamás részt vett a Csillagpont kiscsoport - vezetőképző napján.

- Veszelka Tamás részt vett az Egerben tartott három napos, egyetemi lelkészek ökumenikus konferenciáján, melyet a Budapesti Római Katolikus Egyetemi Lelkészség szervezett.

- Veszelka Tamás a gyülekezet missziós közösségével a Budapest - Mátyásföldi gyülekezetben szolgált ifjúsági istentiszteleten.

**MÁJUS**

- Veszelka Tamás kisköri lelkipásztori találkozón előadással szolgált Zámolyon.

- Veszelka Tamás a Tatai Református Gimnázium áldozócsütörtöki csendesnapján evangelizációs előadással és ünnepi istentiszteleti igehirdetéssel szolgált.

**JÚNIUS**

- Gyülekezetünk évzáró bulit szervezett a tavaszi szemeszter végén.

**JÚLIUS**

- Veszelka Tamás egy hetes evangelizációs sorozatot tartott a Budapest Pasaréti Gyülekezet konfirmandus táborában Kölkeden.

- Veszelka Tamás a Csillagpont országos ifjúsági találkozón reggeli áhítattal szolgált, valamint „színpadgazdaként” szervezői feladatokat látott el. A gyülekezet több presbitere ezen a héten az előadásokat követő kiscsoportos beszélgetésekben vállalt vezetői szerepet. Közösségünk népes számban képviseltette magát ezen a tartalmas találkozón.

**AUGUSZTUS**

- A Budapesti Egyetemi Gyülekezet szervezésében országos egyetemista konferenciát, csendeshetet szerveztünk Tótvázsonyban. A közel ötven fős létszámot az ország valamennyi egyetemi gyülekezetéből összegyűlt fiatalok alkották. Kitűnő alkalom ez a nyári találkozó évről évre, hogy az ország különböző helyein működő egyetemi gyülekezetek diákjai új ismeretségeket, barátságokat szerezzenek. A tábor központi gondolata Selma Lagerlöf Nobel-díjas írónő Jeruzsálem című regényére épült, melynek filmes változatának epizódonkénti feldolgozása adta a délelőtti multi dimenziós előadások alapját, s szolgált kitűnő tartalomként az azt követő kiscsoportos beszélgetésekhez. Délutánonként tartalmas közösségépítő és szabadidős játékok, kirándulás és táncház, közös éneklés és sok beszélgetés szolgált az ismerkedésre, az önfeledt kikapcsolódásra, a lelki épülésre.

- A gyülekezet korábbi és új presbiterei számára csapatépítő napot tartottunk Szentendrén.

- Veszelka Tamás kerekasztal beszélgetésen vett részt Esztergomban, az egyetemi gyülekezetek országos ökumenikus gólyatáborában.

- Veszelka Tamás előadással és kiscsoportos beszélgetések vezetésével szolgált a Pécsi Református Gimnázium tanárai számára szervezett tanévkezdő csendes napokon Kölkeden.

**SZEPTEMBER**

-Győrffy Eszter szolgálatával ünnepi istentiszteleten emlékeztünk meg gyülekezetünk 20. éves fennállásáról. Az alkalomra meghívást kaptak mindazok, akik valaha tagjai voltak a közösségnek.

-Veszelka Tamás ifjúsági evangelizációs alkalmat tartott a Budapest Pasaréti gyülekezet egyetemista ifjúsági körében

-Veszelka Tamás részt vett a Szeretethíd országos missziós nap szervezői munkatársi megbeszélésein.

-Gyülekezetünk komolyzenei koncertet szervezett az elhunyt Viktor János református lelkipásztor családjának megsegítésére. Az istentiszteleti keretben elhangzott koncertet követően 60.000 Ft adományt adhattunk át diákjaink adakozásának köszönhetően.

-Gyülekezetünk missziós közössége részt vett a Szeretethíd országos missziós napon. Ennek keretén belül a III. kerületi Derűs Alkony önkormányzati fenntartású idősek otthonában szolgáltunk zenés bizonyságtétellel hallgatóink nagy örömére. Szép példa volt mindannyiunk számára, mit jelent egy szép és nemes ügy érdekében összefogni nem csak egyházunk tagjaival.

**OKTÓBER**

-Veszelka Tamás evangelizációs előadásokat tartott a Budapest Pasaréti Gyülekezet ifjúsági körei számára szervezett lány-hétvégén Neszmélyen.

-Veszelka Tamás a Kecskeméti Református Gimnáziumba látogatott, hová eljuttatta a gyülekezet személyre szóló hívogató levelét a gimnázium minden végzős diákja számára

-Gyülekezetünk aktív szolgálatot vállalt, mint házigazda a „Kálvin egy napja” elnevezésű egyházkerületi ifjúsági nap lebonyolításában. Reggel napkezdő áhítaton szolgált közöttünk Fodorné Ablonczy Margit, az egyházkerület ifjúsági lelkipásztora, majd Millisits Máté művészettörténésztől hallgattunk meg érdekes előadást Kálvin genfi munkásságáról. Ezt követően közös reggelire hívogattuk a résztvevőket.

Az esti záró alkalommal forró csokoládé mellet, „morzsaszedegetést” követően gyülekezetünk zenekara szolgált zenés dicsőítéssel.

**NOVEMBER**

-A MEKDSZ ifjúsági szervezettel közösen szervezett előadásnak adtunk otthont. Hetesi Zsolt meghívott előadó a 21. századot érintő világméretű társadalmi kérdésekről tartott szakmai előadást, melyet fórum és teaház követett.

-A MEKDSZ ifjúsági szervezettel együttműködve gyülekezetünk presbiterei, lelkes tagjai evangelizációs sorozatot tartottak a Károli Gáspár Egyetem Bölcsészkarán igen színes, tartalmas programokkal.

-Veszelka Tamás Pócsmegyeren és Leányfalun szolgált ádventi istentiszteleten Kovách Tamás, az egyetemi gyülekezet korábbi lelkipásztorának meghívására.

-Veszelka Tamás evangelizációs előadással szolgált a Lónyai Református Gimnázium ádventi csendes napján

**DECEMBER**

-Gyülekezetünk adott otthont az évenkénti rendszerességgel megrendezésre kerülő egyetemi gyülekezetek ádventi ökumenikus istentiszteletének. Az igehirdetés szolgálatát Dr. Pákozdi István atya végezte. A közös alkalmat teaház zárta.

-Gyülekezetünkben hosszú évek óta vidám alkalom a Mikulás-buli.

-Gyülekezetünk missziós közössége ádventi esti istentiszteleten szolgált zenés bizonyságtétellel Százhalombattán. Igét hirdetett drs. Németh Balázs első éves teológus hallgató, gyülekezetünk presbitere.

-Veszelka Tamás ádventi evangelizációs áhítattal szolgálta a Budapesti Sylvester János Protestáns Gimnáziumban.

-Gyülekezetünk missziós közössége karácsonyi bizonyságtétellel és zenés evangelizációval szolgált Budapest több kórházában. Korábban szoros kapcsolat alakult ki a Kórházmisszióval, melynek keretén belül diákjaink rendszeres beteglátogatásokat végeztek Háromszéki Botond kórházlelkész irányításával.

**SUMMA:**

Az elmúlt esztendő megszámlálhatatlan áldását látva őszinte hála van szívünkben! Csodálatos dolog látni, miként munkálkodik Isten az Ő Lelke és megszólító, személyes üzenetet hordozó igéje által az Övéi életében. Csodálatos dolog látni, miként valósul meg mindaz, amiről az előttünk járók ekképpen tettek bizonyságot: „Jézus Krisztus a világ kezdetétől fogva annak végéig az egész emberi nemzetségből Szentlelke és Igéje által az igaz hit egységében magának egy kiválasztott gyülekezetet gyűjt egybe, azt oltalmazza és megtartja.”

Gazdánk nem csak a magvetés sokszor emberi erőt meghaladó feladatát bízta ránk, hanem engedte látni, és folyamatosan engedi látni munkánk gyümölcsét is. Mindezért Övé legyen a köszönet és a dicsőség! Szívből reméljük és a tőlünk telhető módon legjobb erőnk szerint munkáljuk, hogy a jövőben a megkezdett áldásokat és gyümölcsöket újabbak követhessék!

Laus viventi Deo!

**Határozatok:**

1. A Dunamelléki Református Egyházkerületi Közgyűlés köszönettel veszi tudomásul az egyetemi lelkészi jelentést, Isten Szentlelkének áldását kérve az Egyetemi Gyülekezetben folyó szolgálatra.
2. A Dunamelléki Református Egyházkerületi Közgyűlés Isten iránti hálával veszi az egyetemi misszió ügyében tett előrelépéseket és további támogatásáról biztosítja a Budapesti Református Egyetemi és Főiskolai Gyülekezethez kapcsolódó missziói munkát.

*(Elfogadás: egyhangú)*